寄題左叔寶昆仲松竹書院
作者：曾丰
朝代：宋

paragraphs: 南窗晃朗宜春夏，松竹與君爲大雅。
雨雜吾伊聲灑灑，勸君讀書無苟且。
北窗窈窕宜秋冬，松竹與君爲大忠。
風雜吾伊聲渢渢，戒君讀書無雷同。
竹生受虛松受實，根器性天道之質。
他人見疎君見密，一薰舊染百俱失。
風雨不移君讀書，由松之實悟竹虛。
回首書皆糟粕餘，一真超然萬物初。
松竹於學機相觸，學成終不負松竹。
拔地摩天立於獨，逃獨歸群成更熟。